नई दिल्ली: एनडीए का एक और सहयोगी दल जेडीयू भी टीडीपी की हिमायत में सुर तेज़ कर रहा है. बिहार में महागठबंधन तोड़कर बीजेपी की मदद से सरकार बनाने वाली जनता दल यूनाइटेड ने भी विशेष राज्य का दर्जा न मिलने पर असंतोष जाहिर किया है. जेडीयू के प्रधान महासचिव केसी त्यागी ने कहा कि बिहार का जब बंटवारा हुआ था और नीतीश कुमार जब 2005 में मुख्यमंत्री बने थे तब विधानसभा में सर्वसम्मति से एक प्रस्ताव पास किया गया था. उस समय एडनीए की सरकार थी. उसके बाद यूपीए की सरकार में भी हम लगातार इस मांग को उठाते रहे हैं.